b'\n_START_ARTICLE_\nFratarica\n_START_PARAGRAPH_\nFratarica je potok, ki izvira izpod ve\xc4\x8dnega sne\xc5\xbei\xc5\xa1\xc4\x8da imenovanega Pri snegu (1600 m) pod Oblico (2240 m) v Lo\xc5\xa1ki steni. Napajajo jo sne\xc5\xbei\xc5\xa1\xc4\x8da. Izliva se v Koritnico pri Logu pod Mangartom. Na svoji poti premaga 1000 vi\xc5\xa1inskih metrov in ustvari 29 slapov in ve\xc4\x8d sko\xc4\x8dnikov._NEWLINE_Dostop do slapov na Fratarici je omogo\xc4\x8den obi\xc4\x8dajnim planincem do spodnjega dela. Najprej potok te\xc4\x8de med zagozdenimi balvani do prvega 5 m slapa. Sledijo Dvojne latvice, posebej zanimiva tvorba slapi\xc4\x8da in tolmuna, ki je smaragdno zelene barve. Prva stopnja je visoka 2 m, druga pa 4 m. Za Latvicami sledita \xc5\xa0kropilnik in Ihta, pri katerima je mo\xc5\xbeen prehod na lepe travnike imenovane frate (od tod ime Fratarica). Po toku navzgor je naslednji slap imenovan Katedrala. Visok je 18 m. Voda prite\xc4\x8de pod mogo\xc4\x8dnim gotsko oblikovanim obokom in daje vtis dvorane, ki daje slapu ime. _NEWLINE_Kmalu sledi pribli\xc5\xbeno 50 m visoka Parabola saj curek pada v tolmun v obliki parabole. Za kraj\xc5\xa1o uravnavo se potok spet dvigne in tvori dva manj\xc5\xa1a slapova. Naslednji ve\xc4\x8dji slap gorvodno je Dvojni ribe\xc5\xbeen. Je dvostopenjski in visok okoli 15 m. Tukaj se nahaja zatrep Krni\xc5\xa1ke stene. Preko stene ob visokih vodah pada 150 do 200 m visok slap, sicer pa polzi po steni. Nad tem sta \xc5\xa1e 10 in 8 m slapova, nakar je v steni soto\xc4\x8dje ve\xc4\x8d grap. Takoj nad soto\xc4\x8djem je Slap s kadico v katero pada voda iz vi\xc5\xa1ine 7 m. Tolmun je pravokoten in globok 2 m. Nad tem slapom so trije sko\xc4\x8dniki s tolmuni, nad njimi pa se dviga 112 m visok Veliki Drsnik. _NEWLINE_Nad Velikim Drsnikom je cela vrsta slapov, ki pa so dostopni samo ve\xc5\xa1\xc4\x8dim zahtevnega plezanja s primerno opremo.'